નવસારીના જલાલપોર તાલુકા એંથાણ ગામના મુકેશભાઈ નાયકે પોતાની દીકરીના લગ્નપ્રસંગે અનોખું દાન કરીને અનાવિલ સમાજને નવો રાહ ચીંધ્યો છે. મુકેશભાઈએ પોતાની દીકરી શૈલીના ૧૭ જાન્યુઆરીના રોજ યોજેલા લગ્નપ્રસંગે કન્યાદાનમાં મળેલી રૃપિયા બે લાખ જેટલી રકમને કન્યા કેળવણી માટે બૃહદ અનાવિલ સમાજને દાન કરી દીધી હતી. આ બાબતથી લોકોને અવગત કરાવવા માટે તેમણે લગ્ન સમારોહના ગેટ પાસે બેનર પણ મૂક્યું હતું. સમાજવાસીઓએ મુકેશભાઈની આ પહેલને આવકારીને નવદંપતીને શુભેચ્છાઓ પાઠવી હતી.